A Tanács 641/90/EGK rendelete

(1990. március 5.)

az Európai Gazdasági Közösség és a Norvég Királyság között létrejött megállapodásban előírt védintézkedésekről szóló 1692/73/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel 1989. október 31-én aláírták az Európai Gazdasági Közösség és a Norvég Királyság között létrejött megállapodáshoz a kivitelre vonatkozó meglévő mennyiségi korlátozások vagy az ezekkel azonos hatású intézkedések megszüntetéséről és újak megelőzéséről szóló kiegészítő jegyzőkönyvet [1], amely 1990. január 1-jén hatályba lépett;

mivel a Jegyzőkönyv előírja egy külön védzáradék beillesztését a megállapodásba, amely célja, hogy enyhítse a kiviteli korlátozások eltörlésének eredményeként valószínűleg felmerülő problémákat; mivel a végrehajtási rendelkezéseket meg kell határozni az 1692/73/EGK rendelet [2] módosításával;

mivel az említett rendelet 7. cikke előírja, hogy a közös piac egysége veszélyeztetésének elkerülése érdekében a Bizottság javasolhatja a Tanácsnak a rendelet és különösen annak 4. cikke (3) bekezdésének szükség szerinti, a tapasztalatok alapján történő módosítását; mivel a belső piac 1992-ben történő megvalósulásának keretében a nemzeti védintézkedéseket hatályon kívül kell helyezni, és azokat közösségi eljárásokkal kell helyettesíteni a Tanács által a 87/373/EGK határozatban [3] meghatározott részletes szabályokkal összhangban,

ELFOGADTA EZT A RENDELETET:

Egyetlen cikk

Az 1692/73/EGK rendelet a következőképpen módosul:

1. az 1. cikk (1) bekezdésében az "azzal a céllal, hogy a megállapodás 22., 24., és 26. cikkében előírt intézkedéseket meghozza" szöveg helyébe a következő szöveg lép: "azzal a céllal, hogy a megállapodás 22., 24., 24a. és 26. cikkében előírt intézkedéseket meghozza".;

2. A 4. cikk helyébe a következő szöveg lép:

"4. cikk

(1) Amennyiben rendkívüli körülmények azonnali intézkedést kívánnak a megállapodás 24., 24a. és 26. cikkében említett helyzetekben, vagy olyan exporttámogatások esetében, amelyeknek közvetlen és azonnali hatása van a kereskedelemre, a megállapodás 27. cikke (3) bekezdésének e) pontjában meghatározott védintézkedéseket lehet megtenni az alábbiakban meghatározott eljárással összhangban.

(2) A Bizottság munkáját a tagállamok képviselőiből felállított bizottság segíti, amelynek elnöke a Bizottság képviselője.

A bizottság akkor ülésezik, ha az elnöke összehívja. Ez utóbbi késedelem nélkül közli a tagállamokkal a megfelelő információkat.

(3) A bizottsággal történő konzultációt követően a Bizottság határozhat a megfelelő intézkedésekről saját kezdeményezésére, vagy valamely tagállam kérelmére. Valamennyi tagállamot értesíteni kell a Bizottság határozatáról, ami haladéktalanul végrehajtandó.

(4) Ha a Bizottságot valamely tagállam intézkedések meghozatalára kéri fel, akkor annak a kérés kézhezvételétől számított legfeljebb öt munkanapon belül meg kell hoznia a határozatot.

(5) A Bizottság határozatával kapcsolatban bármely tagállam a Tanácshoz fordulhat a határozatról szóló értesítés kézhezvételétől számított legfeljebb öt munkanapon belül.

A Tanács az ilyen előterjesztést követő legfeljebb 10 munkanapon belül, minősített többséggel eljárva a Bizottság határozatától eltérő döntést hozhat.";

3. A 7. cikk hatályát veszti.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. március 5-én.

a Tanács részéről

az elnök

G. Collins

[1] HL L 295., 1989.10.13., 15. o.

[2] HL L 171., 1973.6.27., 103. o.

[3] HL L 197., 1987.7.18., 33. o.

--------------------------------------------------